游江陰壽寜寺
作者：王令
朝代：宋

paragraphs: 寥蕭枝上風，蜩蟄以秋告。
黯靉道旁樹，蔭綠凉可冐。
况承積陰餘，急雨蕩晴昊。
初凉逞新威，宿暑懲舊躁。
漫漫出門路，踽踽可誰造。
江聲洶西奔，海遠劇東到。
中間可行望，洗滌去塵抱。
况於林阜間，古屋架晴燥。
蚊蝱稍歛收，軒户可淹傲。
惜乎余獨游，不可擕所好。
踟蹰竚歸步，風作冷相勞。